PREDKLADACIA  SPRÁVA
	
V mesiaci máj a jún 2010 bolo územie Slovenskej republiky postihnuté ničivými povodňami. Tieto povodne zasiahli prakticky všetky regióny Slovenskej republiky a spôsobili významné škody na majetku štátu, samosprávnych krajov, miest a obcí, ako aj na majetku občanov. Majetkové škody spôsobené povodňami boli vyčíslené na vyše 700 miliónov EUR.
	Vláda Slovenskej republiky na povodne zareagovala nielen zorganizovaním rozsiahlych záchranných prác a poskytnutím pomoci s cieľom obnovy normálneho života v postihnutých regiónoch, ale aj uvoľnením finančných prostriedkov zo štátneho rozpočtu na riešenie následkov povodní, zriadením Výboru vlády Slovenskej republiky pre riešenie následkov škôd vzniknutých povodňami v roku 2010 a schválením postupu pri vypracovaní žiadosti Slovenskej republiky o pomoc z Fondu solidarity Európskej únie.	
V súlade so schváleným postupom predsedníčka vlády Slovenskej republiky požiadala 14. júla 2010 Európsku komisiu o pomoc z Fondu solidarity Európskej únie pre Slovenskú republiku, ktorú Európska komisia schválila v decembri 2010. Pomoc z Fondu solidarity Európskej únie pre Slovenskú republiku, ktorá má formu dotácie, bola schválená vo výške 20 430 841 EUR. Uvoľnenie prostriedkov z Fondu solidarity Európskej únie pre Slovenskú republiku, ale aj ďalšie povodňami postihnuté členské štáty, následne 6. apríla 2011 potvrdil rozhodnutím  Európsky parlament a Rada č. 2011/286/EÚ z 2. mája 2011 o mobilizácii Fondu solidarity Európskej únie a následne aj svojím Rozhodnutím Komisie zo 7. júna 2011   o udelení dotácie z Fondu solidarity Európskej únie na financovanie mimoriadnych opatrení v Slovenskej republike.
	Schválená finančná pomoc bude Slovenskej republike poskytnutá na základe uzatvorenej Dohody pre vykonávanie rozhodnutia Komisie zo 7. júna 2011   o udelení dotácie z Fondu solidarity Európskej únie na financovanie mimoriadnych opatrení v Slovenskej republike (ďalej len „dohoda“), ktorej návrh je predmetom predloženého materiálu. Návrh dohody bol Slovenskej republike predložený Európskou komisiou na vyjadrenie a dopracovanie opatrení, na ktoré budú finančné prostriedky pridelené z Fondu solidarity Európskej únie  použité. Podľa pravidiel je možné tieto prostriedky použiť na jednotlivé druhy opatrení, ktoré sú uvedené v čl. 5 dohody, a to nasledujúcim spôsobom:

1.	refundácia už preplatených faktúr, prípadne iných účtovných dokladov,
2.	úhrada vystavených faktúr, ale doposiaľ neuhradených,
3.	úhrada faktúr, ktoré budú vystavené v priebehu roka 2011/2012 s podmienkou uzatvorenej dodávateľskej zmluvy. 

Na základe rozhodnutia Výboru vlády Slovenskej republiky pre riešenie následkov škôd vzniknutých povodňami v roku 2010 bola určená forma refundácie už realizovaných výdavkov. V súlade s požiadavkou Európskej komisie bol aj zúžený rozsah oprávnených aktivít a znížený počet subjektov (prijímateľov) na jeden, ktorým je Ministerstvo životného prostredia Slovenskej republiky, vzhľadom na najväčší rozsah výdavkov, ktoré boli na povodňové aktivity cez tento rezort vynaložené.
	Spôsob deklarovania výdavkov bude bližšie uvedený v implementačných postupoch, ktoré budú predložené na rokovanie vlády do konca septembra 2011.
	Na vypracovanie návrhu dohody sa okrem Ministerstva vnútra Slovenskej republiky podieľali aj Ministerstvo financií Slovenskej republiky a Ministerstvo životného prostredia Slovenskej republiky. K dispozícií boli aj podklady ďalších rezortov, ktoré však neboli využité z dôvodu zníženia administratívnej náročnosti celého procesu pri tomto spôsobe – refundácii už preplatených faktúr a potrebe zúženia oprávnených druhov opatrení. 
	Predkladaný materiál, t. j. schválenie a podpísanie samotnej dohody má pozitívny vplyv na rozpočet verejnej správy. Z tohto dôvodu bola vypracovaná Doložka vybraných vplyvov v oblasti vplyvov na rozpočet verejnej správy. Na podnikateľskú sféru, sociálne pomery a životné prostredie nemá materiál dopad.
Materiál prešiel predbežným pripomienkovým konaním a medzirezortným pripomienkovým konaním a predkladá sa na rokovanie vlády bez rozporov.